1.  ปัจจัยความเสี่ยง

การลงทุนในหุ้นสามัญที่เสนอขายในครั้งนี้
ผู้ลงทุนควรพิจารณาปัจจัยความเสี่ยงอันอาจจะเกิดขึ้นได้กับบริษัทนอกเหนือจากปัจจัยความเสี่ยงที่ปรากฏในเอกสารฉบับนี้
อาจมีความเสี่ยงอื่นๆที่บริษัทไม่อาจทราบได้ในขณะนี้
หรือเป็นความเสี่ยงที่บริษัทพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัท
ดังนั้น ในการลงทุน ผู้ลงทุนจึงควรพิจารณาอย่างรอบคอบ โดยปัจจัยความเสี่ยงหลักๆ
สามารถจำแนกได้ดังนี้

ความเสี่ยงด้านการดำเนินธุรกิจ

1.  กรณีการถูกยกเลิกสัญญาการเป็นตัวแทนจัดจำหน่ายสินค้าหรือเมื่อบริษัทผู้ผลิตสินค้าแต่งตั้งตัวแทนจัดจำหน่ายในประเทศไทยเพิ่มเติม

บริษัทเป็นตัวแทนจัดจำหน่าย (Distributor) สินค้าอุปกรณ์ข่ายสายสัญญาณ (Cabling)
หลายยี่ห้อได้แก่ AMP, LINK, และ KRONE
ซึ่งเป็นสินค้าของบริษัทผู้ผลิตอุปกรณ์ข่ายสายสัญญาณของประเทศสหรัฐอเมริกาและประเทศเยอรมัน
โดยที่บริษัทได้รับการแต่งตั้งเป็นผู้จัดจำหน่ายสินค้าในประเทศไทย (Authorized Distributor)
ให้แก่สินค้ายี่ห้อ AMP และ KRONE และบริษัทเป็นผู้จัดจำหน่ายสินค้าในประเทศไทยแต่เพียงผู้เดียว
(Exclusive Distributor) ให้แก่สินค้ายี่ห้อ LINK ซึ่งสินค้าทั้ง 3 ยี่ห้อ ได้แก่ AMP LINK
และ KRONE นี้ เป็นสินค้าอุปกรณ์ข่ายสายสัญญาณและสื่อสารโทรคมนาคมที่มีผลิตภัณฑ์หลากหลาย
และในผลิตภัณฑ์ชนิดเดียวกันสามารถใช้ทดแทนกันได้ หากแต่ละยี่ห้อมีความโดดเด่นไม่เหมือนกัน
กล่าวคือ AMP และ LINK มีความโดดเด่นด้านสายสัญญาณ (Cable) ประเภทต่างๆ
และเครื่องแปลงสัญญาณจากไฟฟ้าเป็นแสง (Media Converter) ด้าน KRONE นั้น
มีความโดดเด่นด้านสายโทรศัพท์ ตู้ชุมสาย และตัวต่อสาย (Connector)
ทำให้ลูกค้ามีทางเลือกสินค้าให้ตรงตามความต้องการได้
ทั้งนี้หากผู้ผลิตสินค้าเหล่านี้ไม่ต่อสัญญาการเป็นตัวแทนจัดจำหน่ายให้กับบริษัท
อาจส่งผลกระทบให้ขาดสินค้าหลักที่ทำยอดขายและกำไรให้บริษัทมาโดยตลอด ซึ่งสินค้ายี่ห้อ AMP ,
LINK และ KRONE สามารถทำรายได้ต่อปีมากกว่าร้อยละ 32 ร้อยละ 26 และร้อยละ 10
ของรายได้รวมตามลำดับ
ดังนั้นการที่บริษัทอาจต้องหาผู้ผลิตสินค้ารายใหม่ในกรณีที่ถูกยกเลิกสัญญาการเป็นผู้จัดจำหน่ายดังกล่าว
อีกทั้งผู้ผลิตสินค้ารายใหม่อาจมีสินค้าที่มีคุณภาพไม่ทัดเทียมกับสินค้าเดิมของบริษัทที่เป็นสินค้าคุณภาพดีมีมาตรฐานสากลที่เป็นที่ยอมรับโดยทั่วไป
ซึ่งอาจทำให้ลูกค้าเสียความเชื่อมั่นในคุณภาพสินค้าของบริษัทและลดปริมาณการสั่งซื้อลง
และอาจส่งผลให้ยอดขายลดลง
อย่างไรก็ตามเนื่องจากบริษัทเป็นผู้บุกเบิกและมีส่วนสำคัญในการทำการตลาดให้กับอุปกรณ์ข่ายสายสัญญาณหลายยี่ห้อโดยเฉพาะอย่างยิ่งยี่ห้อ
AMP และ LINK มาโดยตลอด
ทำให้อุปกรณ์ข่ายสายสัญญาณหลายยี่ห้อนี้เป็นที่รู้จักและเป็นที่นิยมในตลาดเป็นอย่างมาก
อีกทั้งบริษัทเป็นตัวแทนจัดจำหน่ายที่มีคุณภาพโดยสามารถเพิ่มยอดขายและส่วนแบ่งการตลาดในประเทศไทยนับตั้งแต่ได้รับการแต่งตั้งเป็นตัวแทนจัดจำหน่ายมาได้โดยตลอด
จากยอดขายที่เติบโตอย่างต่อเนื่อง บริษัทจึงนับเป็นคู่ค้าที่สำคัญกับบริษัทผู้ผลิตเหล่านั้น
ซึ่งเป็นเหตุผลที่ทำให้บริษัทมั่นใจในศักยภาพของตนเองว่าโอกาสในการยกเลิกสัญญานั้นมีน้อย
และหากบริษัทผู้ผลิตเหล่านั้นยกเลิกสัญญา
บริษัทก็จะสามารถหาคู่ค้าอื่นที่ยินดีให้บริษัทเป็นตัวแทนจัดจำหน่ายและทำการขยายตลาดในประเทศไทยให้ได้โดยมีความสำเร็จในการทำการตลาดให้แก่หลายยี่ห้อดังกล่าวที่บริษัทได้ทำสำเร็จมาแล้วเป็นเครื่องรับประกัน

ณ ปัจจุบัน บริษัททำสัญญาเป็นตัวแทนจัดจำหน่ายให้แก่อุปกรณ์ข่ายสายสัญญาณยี่ห้อต่างๆได้แก่ AMP,
LINK,และ KRONE โดยทำสัญญากับผู้ผลิตสินค้าแต่ละยี่ห้อแยกจากกันเป็นรายไป
ซึ่งมีความเป็นไปได้ว่าในอนาคตบริษัทผู้ผลิตเหล่านี้อาจแต่งตั้งตัวแทนจัดจำหน่ายอื่นๆเพิ่มเติม
อย่างไรก็ดี บริษัทได้กระจายความเสี่ยงโดยการนำสินค้าจากผู้ผลิตรายอื่นเข้ามาจัดจำหน่ายเพิ่มเติม
นอกจากนี้ กลยุทธ์ทางการตลาด ฐานลูกค้า ความสัมพันธ์อันดีกับลูกค้า การกำหนดราคา
และความหลากหลายของผลิตภัณฑ์ของบริษัทมีส่วนทำให้บริษัทมีรากฐานอันแข็งแกร่ง
ดังนั้นหากบริษัทผู้ผลิตสินค้าทำการแต่งตั้งตัวแทนจัดจำหน่ายในประเทศไทยเพิ่มเติม
ก็จะมีผลกระทบต่อยอดขายของบริษัทเพียงเล็กน้อย

2.  ความเสี่ยงกรณีบริษัทขยายกิจการไปยังธุรกิจ โซลูชั่น โพร์วายเดอร์
    การให้บริการปรึกษาและรวบรวม

ระบบคอมพิวเตอร์ ระบบเทคโนโลยีสารสนเทศและการสื่อสารครบวงจร (Solution Provider)

บริษัทมีการขยายงานไปยังธุรกิจการให้บริการปรึกษาและรวบรวมระบบคอมพิวเตอร์
ระบบเทคโนโลยีสารสนเทศและการสื่อสารหรือธุรกิจ Solution Provider
นอกเหนือไปจากการรับเหมาออกแบบและติดตั้งเฉพาะระบบข่ายสายสัญญาณและระบบเครือข่ายแต่เดิม
โดยในธุรกิจ Solution Provider นี้ บริษัทจะเน้นการเข้าร่วมประมูลงานการรวบรวมระบบ
ออกแบบระบบเครือข่ายพร้อมอุปกรณ์ทั้งซอฟท์แวร์และฮาร์ดแวร์ของหน่วยงานทั้งภาครัฐบาลและรัฐวิสหกิจ
ซึ่งในการขยายกิจการไปยังธุรกิจ Solution Provider นี้
แม้จะเป็นก้าวสำคัญในการขยายธุรกิจและเสริมรายได้ให้กับบริษัท แต่การเข้าประมูลงาน
Solution Provider นี้มีคู่แข่งจำนวนมาก
ซึ่งอาจมีประสบการณ์มากกว่าบริษัทและมีความสัมพันธ์อันดีกับผู้เปิดประมูล
ทำให้มีอัตราการแข่งขันที่สูง นอกจากนี้บริษัทอาจจำเป็นต้องใช้ทรัพยากรหรือวงเงิน Letter of
Guarantee
ที่แต่เดิมใช้ในการขยายธุรกิจดั้งเดิมของบริษัทในการประมูลงานและเสียโอกาสในการใช้ทรัพยากรหรือวงเงินดังกล่าวในการขยายงานด้านอื่นโดยที่งานที่บริษัทเข้าร่วมประมูลแม้ยังไม่มีรายจ่ายลงทุนเกิดขึ้น
หากยังคงมีความเสี่ยงในการไม่ได้รับเลือกในการประมูลอยู่ อย่างไรก็ดี
ในการประมูลงานแต่ละครั้งบริษัทจะลดความเสี่ยงโดยการสำรวจข้อมูลและรายละเอียดของงานที่เข้าประมูล
โดยเน้นลูกค้าเก่าของบริษัท
อีกทั้งประเมินความสามารถในการแข่งขันของบริษัทก่อนเพื่อคัดเลือกเข้าประมูลเฉพาะงานที่บริษัทมีความมั่นใจว่าสามารถแข่งขันกับคู่แข่งได้
บริษัทจึงสามารถจัดสรรทรัพยากรให้เฉพาะงานที่มีความเป็นไปได้สูงในการได้รับคัดเลือกเท่านั้น
ทำให้ลดโอกาสที่จะเสียทรัพยากรที่ใช้ในการเข้าร่วมประมูลโครงการไปโดยเปล่าประโยชน์

3.  ความเสี่ยงจากการเปลี่ยนแปลงในระบบเทคโนโลยีสารสนเทศ

ธุรกิจของบริษัทเกี่ยวข้องกับระบบเทคโนโลยีสารสนเทศที่มีการเปลี่ยนแปลงอยู่ตลอดเวลา
หากบริษัทไม่สามารถติดตามความก้าวหน้าทางเทคโนโลยีให้สอดคล้องกับความต้องการของตลาด
อาจทำให้บริษัทไม่สามารถรักษาลูกค้าและเสียโอกาสทางธุรกิจได้
อย่างไรก็ตามบริษัทมีการพัฒนาทั้งสินค้าและความรู้ของพนักงานอยู่เสมอ
ทำให้สามารถตอบสนองกับความต้องการของลูกค้าได้อย่างทันท่วงที
บริษัทได้ทำการสำรวจความต้องการของลูกค้าปัจจุบันและการดูงานแสดงสินค้าในต่างประเทศอยู่เสมอ
เพื่อเป็นการพัฒนาสินค้าและบริการของบริษัท
และมีการฝึกอบรมให้ทั้งพนักงานภายในบริษัทและให้แก่ลูกค้าทั่วไปที่สนใจอีกด้วย

ความเสี่ยงด้านการเงิน

4.  ความเสี่ยงด้านอัตราแลกเปลี่ยน

บริษัทมีการนำเข้าจากต่างประเทศประมาณร้อยละ 22 ของยอดซื้อรวม
ซึ่งบริษัทจะต้องชำระเงินค่าสินค้าเป็นสกุลเงินตราต่างประเทศเช่น สกุลเงินดอลล่าห์สหรัฐ เป็นต้น
การต้องชำระค่าสินค้าเป็นเงินตราต่างประเทศนี้ทำให้บริษัทเกิดความเสี่ยงด้านอัตราแลกเปลี่ยน
ซึ่งหากอัตราแลกเปลี่ยนผันผวนก็อาจทำให้ต้นทุนการซื้อสินค้าของบริษัทสูงขึ้นได้
ในการป้องกันความเสี่ยงด้านอัตราแลกเปลี่ยนนี้
บริษัทมีการป้องกันความเสี่ยงโดยการทำสัญญาซื้อขายอัตราแลกเปลี่ยนล่วงหน้า (Forward)
ทั้งจำนวนการซื้อสินค้าเป็นเงินตราต่างประเทศกับธนาคารพาณิชย์มาโดยตลอด
เพื่อป้องกันความเสี่ยงจากความผันผวนของอัตราแลกเปลี่ยนและทำให้บริษัทสามารถประมาณการต้นทุนสินค้าได้อย่างถูกต้องและนำไปสู่การกำหนดราคาขายสินค้าที่เหมาะสมที่ไม่ส่งผลกระทบในเชิงลบกับผลกำไรที่เกิดขึ้น
การป้องกันความเสี่ยงด้านอัตราแลกเปลี่ยนโดยการทำสัญญา forward
กับธนาคารพาณิชย์ของบริษัทนี้
เป็นส่วนสำคัญที่ทำให้บริษัทสามารถผ่านพ้นวิกฤตเศรษฐกิจของประเทศไทยในปี 2540 ได้ ดังนั้น
การป้องกันความเสี่ยงด้านอัตราแลกเปลี่ยน
จึงเป็นนโยบายสำคัญที่บริษัทยึดถือและทำมาโดยตลอดเพื่อให้การดำเนินธุรกิจราบรื่นและลดความเสี่ยงจากปัจจัยภายนอกลง

ความเสี่ยงอื่นๆ

5.  ความเสี่ยงเนื่องจากบริษัทมีผู้ถือหุ้นรายใหญ่ถือหุ้นเกินกว่าร้อยละ 50

กลุ่มตระกูลอนันตรัมพรมีสัดส่วนการถือหุ้นเท่ากับร้อยละ 68.75
ซึ่งกลุ่มอนันตรัมพรสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นจึงอาจเกิดความเสี่ยงแก่ผู้ถือหุ้นรายอื่นในกรณีที่ผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้
อย่างไรก็ตามบริษัทได้นำหลักธรรมาภิบาลมาใช้ในการบริหารงาน
อีกทั้งยังได้มีกรรมการอิสระที่ทำหน้าที่ตรวจสอบ จำนวน 4 ท่าน จากจำนวนกรรมการทั้งหมด 9
ท่าน ซึ่งมากกว่าข้อกำหนดที่ระบุให้บริษัทมีกรรมการอิสระอย่างน้อย 3 ท่าน

6.  ความเสี่ยงเนื่องจากผู้บริหารบริษัทส่วนใหญ่เป็นชุดเดียวกับคณะกรรมการบริษัท

บริษัทมีคณะกรรมการบริษัทซึ่งส่วนใหญ่เป็นชุดเดียวกับฝ่ายบริหาร
โดยมีสายการบังคับบัญชาทุกสายรายงานต่อกรรมการผู้จัดการ
ทำให้ขาดการคานอำนาจระหว่างคณะกรรมการบริษัทและฝ่ายบริหาร
และอาจทำให้นโยบายในการบริหารและดำเนินกิจการของบริษัทถูกกำหนดโดยกลุ่มผู้บริหารซึ่งเป็นผู้ถือหุ้นรายใหญ่
อย่างไรก็ตาม ผู้บริหารในธุรกิจสำคัญของบริษัท ได้แก่ ธุรกิจวิศวกรรมและธุรกิจโซลูชั่น
โพร์วายเดอร์ ก็มิได้ร่วมในคณะกรรมการของบริษัท
และผู้บริหารแต่ละแผนกก็มีระดับอำนาจที่เป็นอิสระในความรับผิดชอบตามสายงานโดยตรง
และด้วยสาเหตุที่ผู้บริหารและคณะกรรมการบริษัทส่วนใหญ่เป็นกลุ่มเดียวกัน
บริษัทจึงได้เชิญบุคคลภายนอกมาดำรงตำแหน่งกรรมการอิสระและกรรมการตรวจสอบถึง 4 ท่าน
เพื่อเข้ามาสอบทานและคานอำนาจในคณะกรรมการบริษัท
พร้อมทั้งเข้าตรวจสอบการดำเนินงานของบริษัทโดยประสานงานกับบุคคลภายนอกที่เป็นผู้ตรวจสอบระบบควบคุมภายในได้แก่บริษัทสำนักงาน
เอส.เจ. แอนด์ เอ็ม. อินเตอร์เนชั่นแนล จำกัด
ซึ่งจะช่วยให้ระบบควบคุมภายในของบริษัทได้มาตรฐานมากยิ่งขึ้น